b'\n_START_ARTICLE_\nSamizdat\n_START_PARAGRAPH_\nSamizdat (ven. \xd1\x81\xd0\xb0\xd0\xbc\xd0\xb8\xd0\xb7\xd0\xb4\xd0\xb0\xd1\x82) oli Neuvostoliitossa ja my\xc3\xb6s muissa sosialistisissa maissa harjoitettua maanalaista julkaisutoimintaa. Sana tarkoittaa itse kustannettua julkaisua (sam = itse, izdat = julkaista/kustantaa): se on mukaelma Neuvostoliitossa vallinneista k\xc3\xa4sitteist\xc3\xa4 politizdat (poliittisesti kustannettu, valtion kustantama poliittisen kirjallisuuden julkaisu) tai gosizdat (valtionkustanne)._NEWLINE_Imperfektiivinen verbi "izdavat" ja perfektiivinen verbi "izdat" tarkoittavat julkaisemista tai suppeammin kustantamista. Izdatelstvo (ven. \xd0\xb8\xd0\xb7\xd0\xb4\xd0\xb0\xd1\x82\xd0\xb5\xd0\xbb\xd1\x8c\xd1\x81\xd1\x82\xd0\xb2\xd0\xbe) on kustantamo.\n_START_SECTION_\nAsema Neuvostoliitossa\n_START_PARAGRAPH_\nNeuvostoliitossa julkaiseminen oli oppositiotoiminnan tukahduttamiseksi eritt\xc3\xa4in valvottua. T\xc3\xa4m\xc3\xa4n vuoksi monet kielletyt kirjat \xe2\x80\x93 sellaiset kuin Mihail Bulgakovin Saatana saapuu Moskovaan \xe2\x80\x93 kopioitiin k\xc3\xa4sin ja levitettiin k\xc3\xa4dest\xc3\xa4 k\xc3\xa4teen vaha- tai valokopioina. Maassa oli my\xc3\xb6s salaisia kirjapainoja Raamatuille ja muulle uskonnolliselle kirjallisuudelle. Luvatta ja laittomasti levitett\xc3\xa4v\xc3\xa4 uusi kirjallisuus oli itsekustannettua, samizdatia.\n_START_SECTION_\nTamizdat\n_START_PARAGRAPH_\nK\xc3\xa4sitteell\xc3\xa4 tamizdat (ven. \xd1\x82\xd0\xb0\xd0\xbc\xd0\xb8\xd0\xb7\xd0\xb4\xd0\xb0\xd1\x82,"siell\xc3\xa4 julkaisu") puolestaan viitattiin humoristisesti niihin teoksiin, jotka usein samizdatin kautta p\xc3\xa4\xc3\xa4tyiv\xc3\xa4t julkaistaviksi nk. l\xc3\xa4nsimaissa. N\xc3\xa4in k\xc3\xa4vi esimerkiksi Boris Pasternakin romaanille Tohtori \xc5\xbdivago, josta tekij\xc3\xa4 sai Nobelin palkinnon teoksen tultua julkaistuksi tamizdatina.\n_START_SECTION_\nLuvaton musiikki\n_START_PARAGRAPH_\nMy\xc3\xb6s sellaista musiikkia, jota viralliset tahot eiv\xc3\xa4t suostuneet julkaisemaan, julkaistiin itse levitt\xc3\xa4m\xc3\xa4ll\xc3\xa4 nauhasta tehtyj\xc3\xa4 kopioita k\xc3\xa4dest\xc3\xa4 k\xc3\xa4teen. T\xc3\xa4m\xc3\xa4 magnitizdat oli hyvin yleinen esimerkiksi vaihtoehtoisen rock-musiikin kuten punkin levitt\xc3\xa4misess\xc3\xa4. My\xc3\xb6s ven\xc3\xa4l\xc3\xa4iset trubaduurit eli bardit, tunnetuimpina Bulat Okud\xc5\xbeava ja Vladimir Vysotski, julkaisivat suurimman osan tuotannostaan itse ep\xc3\xa4virallisesti.\n_START_SECTION_\nSamizdat Neuvostoliiton j\xc3\xa4lkeen\n_START_PARAGRAPH_\nNeuvostoliiton hajottua demokraatit korostivat Jeltsinin aikana sananvapautta ja lehdist\xc3\xb6n vapautta. N\xc3\xa4in ollen samizdat menetti k\xc3\xa4sitteen\xc3\xa4 merkityksens\xc3\xa4 Ven\xc3\xa4j\xc3\xa4ll\xc3\xa4, mink\xc3\xa4 vuoksi k\xc3\xa4site siell\xc3\xa4 liittyy neuvostoaikaiseen kiellettyyn itsejulkaisemiseen. Samizdat on kuitenkin edelleen merkityksellinen esimerkiksi Valko-Ven\xc3\xa4j\xc3\xa4ll\xc3\xa4. Siell\xc3\xa4 oppositio tuottaa muun muassa Internetiss\xc3\xa4 itsejulkaisuja, joissa kritisoidaan presidentti Luka\xc5\xa1enkaa ja h\xc3\xa4nen hallitustaan. My\xc3\xb6s muualla entisess\xc3\xa4 Neuvostoliitossa, nykyisess\xc3\xa4 IVY:ss\xc3\xa4 voi olla maita, joissa itsejulkaisu on sensuurin vuoksi edelleen opposition tapa muodostaa yleist\xc3\xa4 mielipidett\xc3\xa4.'